Sundhedsstyrelsen har ændret retningslinjerne for, hvem der kan blive testet for coronavirus.

Og det vil formentlig komme til at betyde, at man vil kunne foretage 15.000 daglige test i ugen efter påske.

Men vi forventer sådan set, at vi kan nå op på 10.000 i næste uge og 15.000 efter påske. Helene Probst, centerchef i Sundhedsstyrelsen

Det fortæller Helene Probst, der er centerchef for planlægning i Sundhedsstyrelsen.

- Min forventning er, at vi kommer højere end 5.000 med de her nye retningslinjer i den her uge. Men vi forventer sådan set, at vi kan nå op på 10.000 i næste uge og 15.000 efter påske, fortæller hun i P1 Morgen.

Helene Probst fortæller, at meldingerne fra regionerne er, at der er kapacitet til de mange test.

Læger kan henvise telefonisk

Retningslinjerne giver de praktiserende læger mulighed for over telefonen at henvise borgere med milde symptomer direkte til en test for coronavirus. Det skal eksempelvis gælde syge personer, som bor med familiemedlemmer, der er særligt udsatte.

Risikogruppen betragtes her som personer med kronisk sygdom eller personer over 80 år.